*Projekts*

LATVIJAS REPUBLIKAS MINISTRU KABINETS

2020. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Starptautisko skolu noteikumi**

Izdoti saskaņā ar

Starptautisko skolu likuma

5. panta sesto daļu,

7. panta ceturto daļu un

8. panta otro daļu

**I. Vispārīgais jautājums**

1. Noteikumi nosaka:

1.1. starptautiskās skolas (turpmāk – skola) reģistrēšanai nepieciešamo dokumentu kopumu;

1.2. kārtību, kādā skolu reģistrē Izglītības iestāžu reģistrā (turpmāk – reģistrs);

1.3. kārtību, kādā izvērtē attiecīgos dokumentus un izsniedz starptautisku izglītības programmu īstenošanai nepieciešamās sākotnējās atļaujas un atļaujas;

1.4. latviešu valodas, Latvijas vēstures un kultūras, Latvijas dabas un ģeogrāfijas (turpmāk – mācību priekšmets “Latvijas mācība”) vadlīnijas, kurās ietverts šā mācību priekšmeta saturs un plānotie tā apguvē sasniedzamie rezultāti visās starptautiskas izglītības programmas pakāpēs;

1.5. kārtību un kritērijus, pēc kādiem Izglītības kvalitātes valsts dienests (turpmāk – dienests) izvērtē un apstiprina mācību priekšmeta “Latvijas mācība” programmu;

1.6. starptautiskas izglītības programmas apguves rezultātā iegūtās izglītības pielīdzināšanas kārtību un atbilstību Latvijas Republikas vispārējās izglītības pakāpei un veidam.

**II. Skolas reģistrācija un svītrošana no reģistra**

2. Pēc skolas reģistrācijas komercreģistrā vai biedrību un nodibinājumu reģistrā skola iesniedz dienestā iesniegumu par skolas reģistrāciju reģistrā un atļauju starptautiskas izglītības programmas īstenošanai, kā arī mācību priekšmeta “Latvijas mācība” programmu (turpmāk – iesniegums).

3. Iesniegumā norāda šādas ziņas:

3.1. skolas nosaukums valsts valodā un oriģinālvalodā, tās juridiskā adrese, starptautiskas izglītības programmas īstenošanas vietas adrese;

3.2. skolas dibinātājs un skolas juridiskais statuss;

3.3. datums, kad pieņemts lēmums par skolas dibināšanu vai izglītojošās darbības uzsākšanu, izglītības pakāpe un izglītības veids, kurā tiek īstenota starptautiska izglītības programma;

3.4. skolas vadītājs (vārds, uzvārds, personas identificējoša informācija);

3.5. informācija, ka skolas dibinātāja īpašumā, valdījumā vai lietošanā uz vismaz pieciem gadiem ir nekustamais īpašums vai tā daļa (telpu grupa) starptautiskas izglītības programmas īstenošanai un ar to saistīto darbību veikšanai, kā arī informācija par skolas telpu platību, tehnisko aprīkojumu, to atbilstību būvniecības, drošības, higiēnas prasībām;

3.6. informācija, ka skolā ir izglītojamo vajadzībām atbilstošs datoraprīkojums, bibliotēka, kurā nodrošināta pieeja Latvijas un starptautiskajiem elektroniskajiem literatūras un periodikas krājumiem, sporta zāle un sporta laukums;

3.7. skolas finansējuma avoti un kārtība;

3.8. citas ziņas, kuras skola vai skolas dibinātājs uzskata par nozīmīgām.

4. Iesniegumam pievieno skolas darbību, pārvaldību un izglītības procesa darbības pamatnoteikumus (piemēram, nolikums, statūti) un dokumentus, kas apliecina iesniegumā norādīto informāciju un atbilstību šo noteikumu 3. punkta prasībām.

5. Dienests pēc iesnieguma saņemšanas izvērtē skolas iesniegtos dokumentus un izdara ierakstu Valsts izglītības informācijas sistēmā (turpmāk – sistēma) par:

5.1. skolu, ievadot reģistrā ziņas atbilstoši šo noteikumu 3. punktā noteiktajam;

5.2. izsniegto sākotnējo atļauju starptautiskas izglītības programmas īstenošanai (turpmāk – sākotnējā atļauja);

5.3. apstiprināto mācību priekšmeta “Latvijas mācība” programmu.

6. Skola par šo noteikumu 5. punktā minētiem ierakstiem no sistēmas saņem elektronisku paziņojumu.

7. Ja nav pietiekamu ziņu, lai izvērtētu šo noteikumu 2., 3. un 4. punktā minēto informāciju un dokumentus, dienests pieprasa skolai papildu informāciju. Skolai 10 darbdienu laikā pēc dienesta pieprasījuma saņemšanas ir pienākums iesniegt dienestā papildu informāciju.

8. Ja skola nav sniegusi papildu informāciju vai, izvērtējot iesniegto papildu informāciju, dienests konstatē, ka skola neatbilst šo noteikumu 3. punktā noteiktajām prasībām, vai iesniegtā papildu informācija neļauj izvērtēt mācību priekšmeta “Latvijas mācība” programmas atbilstību šo noteikumu 24. punktā minētajiem kritērijiem, dienests sagatavo un nosūta skolai lēmumu par reģistrācijas atteikumu reģistrā, tajā iekļaujot lēmumu par mācību priekšmeta “Latvijas mācība” programmas apstiprināšanas atteikumu.

9. Reģistrā iekļauto informāciju skola aktualizē atbilstoši normatīvajiem aktiem par izglītības iestāžu reģistrācijas kārtību un Valsts izglītības informācijas sistēmas uzturēšanas un aktualizācijas kārtību.

10. Gada laikā no šo noteikumu 5.2. apakšpunktā minētā ieraksta izdarīšanas skola dienestam iesniedz dokumentus, kas apliecina starptautiskas izglītības programmas atzīšanu attiecīgajā valstī vai atzinumu no Eiropas skolu augstākās valdes vai Starptautiskā bakalaurāta organizācijas, kā arī informāciju par mācību priekšmeta “Latvijas mācība” īstenošanu, par ko dienesta atbildīgā amatpersona mēneša laikā izdara ierakstu sistēmā, norādot starptautiskas izglītības programmas nosaukumu valsts valodā un oriģinālvalodā, kā arī katrai skolas īstenotajai starptautiskajai izglītības programmai atbilstoši šo noteikumu 7. pielikumam norāda attiecīgu Latvijas Republikas vispārējās izglītības pakāpi un veidu.

11. Izdarītais ieraksts sistēmā par starptautisko izglītības programmu ir uzskatāms par atļauju.

12. Lēmumu par skolas svītrošanu no reģistra dienests var pieņemt, ja:

12.1. skola vai skolas dibinātājs ir iesniedzis dienestā iesniegumu par skolas slēgšanu (likvidāciju) vai par tās izglītojošas darbības izbeigšanu;

12.2. dienests ir konstatējis, ka skolas reģistrācijas procesā ir sniegtas nepatiesas vai maldinošas ziņas, kas bijušas par pamatu tās reģistrācijai;

12.3. ir apliecinājums, ka skola savu darbību, tai skaitā izglītojošu darbību, vairs neveic (piemēram, tiesas spriedums, publiskos reģistros konstatēts, ka skola vai tās dibinātājs ir likvidēts, anulētas visas licences);

12.4. dienests ir konstatējis, ka, īstenojot starptautisku izglītības programmu, skola neīsteno mācību priekšmetu “Latvijas mācība” vai vēršas pret Latvijas Republikas neatkarību, teritoriālo nedalāmību, aicina nepildīt likumus, izdara noziedzīgus nodarījumus un citus likumpārkāpumus, sludina vardarbību, naidu, nacisma, fašisma vai komunisma ideoloģiju, rīkojas tādā veidā, kas rada draudus pasākuma dalībnieku vai citu personu drošībai un veselībai;

12.5. skola triju mēnešu laikā pēc dienesta pieprasījuma nav sniegusi dienesta pieprasīto informāciju;

12.6. dienests ir anulējis izsniegto atļauju.

**III. Mācību priekšmeta “Latvijas mācība” vadlīnijas**

13. Mācību priekšmeta “Latvijas mācība” īstenošanas mērķis ir sekmēt izglītojamo integrāciju Latvijā, izglītojamo latviešu valodas prasmes attīstību, interesi un zināšanas par Latvijas valsti, tās vēsturi, kultūru, dabu un ģeogrāfiju.

14. Mācību priekšmeta “Latvijas mācība” saturu veido šādi mācību satura komponenti:

14.1. latviešu valoda;

14.2. Latvijas vēsture un kultūra;

14.3. Latvijas daba un ģeogrāfija.

15. Izglītojamam plānotie mācību priekšmeta “Latvijas mācība” satura apguvē sasniedzamie rezultāti (turpmāk – sasniedzamie rezultāti) ietver pamatjēdzienus, vispārīgas zināšanas, pamatprasmes un attieksmes, atklāj galarezultātu darbībā un ir izteikti šādos mācību satura komponentos:

15.1. latviešu valoda – izglītojamais ir ieinteresēts latviešu valodas apguvē veiksmīgai saziņai, kultūrvēsturiskā mantojuma izpētei un integrācijai Latvijas sabiedrībā, apzināti lieto latviešu valodu kā saziņas līdzekli, skaidri, saprotami un atbilstoši saziņas situācijai pauž savas domas, jūtas un uzskatus mutvārdos un rakstu formā;

15.2. Latvijas vēsture un kultūra – izglītojamais ir ieinteresēts Latvijas valsts, tās vēstures un latviešu tradicionālās un mūsdienu kultūras izzināšanā, vērtē sabiedriskos, ekonomiskos, kultūras un politiskos procesus Latvijā, labprāt iesaistās kultūras norisēs, saskata kopsakarības Eiropas un pasaules kontekstā;

15.3. Latvijas daba un ģeogrāfija – izglītojamais ir ieinteresēts Latvijas dabas daudzveidības izpētē, vērtē un analizē Latvijas ģeogrāfisko atrašanos, dabas ainavas un resursu ietekmi uz tās kultūru, dzīvesveidu, saimniecisko darbību un ekonomisko attīstību.

 16. Sasniedzamie rezultāti mācību priekšmetā “Latvijas mācība” noteikti pirmsskolas izglītības, pamatizglītības un vidējās izglītības pakāpes noslēgumā šādos mācību satura komponentos:

16.1. latviešu valoda – šo noteikumu 1. pielikumā;

16.2. Latvijas vēsture un kultūra – šo noteikumu 2. pielikumā;

16.3. Latvijas daba un ģeogrāfija – šo noteikumu 3. pielikumā.

17. Mācību priekšmeta “Latvijas mācība” saturu skola īsteno ne mazāk kā trīs mācību stundās nedēļā katrā mācību gadā.

18. Mācību priekšmeta “Latvijas mācība” programmas saturs, īstenošanas nosacījumi un mācību snieguma vērtēšanas kārtība noteikta šā mācību priekšmeta programmas paraugā:

18.1. pirmsskolas izglītības pakāpei šo noteikumu 4. pielikumā;

18.2. pamatizglītības pakāpei šo noteikumu 5. pielikumā;

18.3. vidējās izglītības pakāpei šo noteikumu 6. pielikumā.

19. Mācību priekšmeta “Latvijas mācība” saturu skola atbilstoši izglītības pakāpei var īstenot kā vienotu veselumu, kā atsevišķus satura komponentus vai satura komponentus Latvijas vēsture un kultūra vai Latvijas daba un ģeogrāfija, integrējot starptautiskas izglītības programmas mācību priekšmetos atbilstoši šo noteikumu 4., 5. un 6. pielikumam.

20. Mācību priekšmeta “Latvijas mācība” apguvi skola var īstenot:

20.1. latviešu valodā;

20.2. latviešu valodā un skolas īstenotās starptautiskas izglītības programmas apgūstamajā mācību valodā, izmantojot mācību satura un valodas apguves integrēto pieeju.

21. Starptautiskas izglītības programmas apguves laikā izglītojamais var kārtot:

21.1. valsts valodas prasmes pārbaudi atbilstoši normatīvajam aktam par valsts valodas prasmes pārbaudes kārtību;

21.2. attiecīgo valsts pārbaudes darbu latviešu valodā skolā, ja tā īsteno arī Latvijas pamatizglītības vai vispārējās vidējās izglītības programmu atbilstoši normatīvajam aktam par valsts pamatizglītības vai vispārējās vidējās izglītības standartu un izglītības programmu paraugiem.

22. Par mācību priekšmeta “Latvijas mācība” satura un tā apguves sasniedzamajiem rezultātiem skola izglītojamam var izsniegt apliecinājumu, kurā norāda pilnu mācību priekšmeta nosaukumu, mācību satura apguves laiku (no kura līdz kuram laikam mācību saturs ir apgūts), ilgumu (stundu skaits) un mācību satura apguves rezultātus.

**IV. Kārtība un kritēriji, pēc kādiem dienests izvērtē un apstiprina mācību priekšmeta “Latvijas mācība” programmu**

23. Skola izstrādā mācību priekšmeta “Latvijas mācība” programmu atbilstoši šo noteikumu 4., 5. un 6. pielikumā noteiktajiem šā mācību priekšmeta programmas paraugiem.

24. Dienests skolas izstrādāto mācību priekšmeta “Latvijas mācība” programmu izvērtē atbilstoši šādiem kritērijiem:

24.1. mācību priekšmeta programmas saturs un sasniedzamie rezultāti ir:

24.1.1. saskaņoti ar šajos noteikumos noteiktajiem sasniedzamajiem rezultātiem;

24.1.2. noteikti atbilstoši īstenotās starptautiskas izglītības programmas izglītības pakāpei (tās nobeigumā), izglītojamā vecumam, vajadzībām un mācīšanās ilgumam (mācību gadi);

24.2. mācību priekšmetu programmā:

24.2.1. norādīti starptautiskas izglītības programmas mācību priekšmetos integrētie sasniedzamie rezultāti (ja attiecināms);

24.2.2. norādīts kopējais mācību stundu skaits nedēļā, mēnesī un katrā mācību gadā, un tas atbilst šo noteikumu 17. punktam;

24.2.3. norādīts mācību satura īstenošanas veids atbilstoši šo noteikumu 19. punktam;

24.2.4. norādīta satura īstenošanas valoda, un tā atbilst šo noteikumu

20. punktam;

24.3. mācību priekšmeta programmas satura apguve tiek plānota pēctecīgi, ievērojot izglītojamo mācīšanās vajadzības;

24.4. mācību snieguma vērtēšana ļauj pārliecināties par izglītojamā sniegumu.

25. Ja mācību priekšmeta programma “Latvijas mācība” atbilst šo noteikumu 24. punktā minētajiem kritērijiem, dienests to apstiprina uz sākotnējās atļaujas izsniegšanas laiku un ievada attiecīgu informāciju sistēmā.

26. Ja dienests pēc sākotnējās atļaujas izsniegšanas termiņa beigām izsniedz atļauju starptautiskas izglītības programmas īstenošanai uz tās akreditācijas laiku, mācību priekšmeta “Latvijas mācība” programmas termiņu nosaka līdz starptautiskas izglītības programmas akreditācijas termiņa beigām.

**V. Starptautiskas izglītības programmā iegūtās izglītības pielīdzināšana**

27. Starptautiska izglītības dokumenta veids, kādu saņem izglītojamais, ir noteikts dokumentos, kas iesniegti dienestā atbilstoši šo noteikumu 4.punktam.

28. Ja skola izglītojamam izsniedz dokumentu par starptautiskas izglītības programmas daļēju apguvi, tā izglītības dokumentā norāda mācību ilgumu, apgūtos mācību priekšmetus un vērtējumus, kā arī norāda informāciju par latviešu valodas, Latvijas vēstures un kultūras, Latvijas dabas un ģeogrāfijas mācību satura apguves laiku (no kura līdz kuram laikam mācību saturs ir apgūts), ilgumu (stundu skaits) un mācību satura apguves rezultātus.

29. Starptautiskas izglītības programmas apguves rezultātā saņemtā starptautiska izglītības dokumenta atbilstība Latvijas Republikas vispārējās izglītības pakāpei un veidam ir noteikta šā noteikumu 7. pielikumā.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāra

pienākumu izpildītājs J. Volberts